અહીં આ જનમતનો મુદ્દો ચકાસવા જેવો છે અને તેના આધારે જ આપણે મથાળું બાંધ્યું છે કે કઈ રીતે જનમતના પરિણામો ઘણીવાર એક મોટા જૂથના ગળામાં ગાળીયો બની જતાં હોય છે. એક તો જનમત ગેરકાયદે લેવાયો હતો. બંધારણની જોગવાઈઓની વિરુદ્ધ. બીજું તેમાં કેટેલોનિયાના માત્ર 37 ટકા લોકોએ જ મતદાન કર્યું હતું. 37 ટકાએ મતદાન કર્યું તેમાંથી 80 ટકાએ સ્વતંત્રતાની માગણી કરેલી, પણ મતદાન કરવા જ ના આવેલા 63 ટકા લોકોનું શું? આ સવાલ ભારતના સમજદાર લોકો તરત સમજી શકશે, કેમ કે ભારતમાં પણ મતદાનની ટકાવારી હવે છેક 70 ટકા સુધી પહોંચી છે. ઘણા સંજોગોમાં બહુ ઓછા મતદાનમાં જીતી જનારા પણ ભવ્ય જીતનો દાવો કરતા હોય છે. વિરોધ કરનારાનો અવાજ હંમેશા મોટો હોય છે. શાણપણ ધરાવનાર લોકોનો અવાજ સૌમ્ય હોય છે. પ્રચારના મારામાં જોરથી બોલનારા અને જોશથી બોલનારાને કારણે એક મોટો વર્ગ લાગણી દબાવીને બેસી જતો હોય છે. એટલે જ કોઈ પણ બાબત માટે આંદોલન થાય ત્યારે આંદોલનનો અવાજ બહુ તીવ્ર હોય છે, પણ તેની સામે એક એટલો જ વિશાળ વર્ગ તેનાથી વિરુદ્ધ છે તે શાંત રહી જાય છે અને આંદોલનના કારણે કોઈ નિર્ણય આવે તે નિર્ણયનો ગાળીયો તેમણે પણ પોતાના ગળામાં પહેરવો પડે છે.